นายกรัฐมนตรี ชื่นชมให้กำลังใจนักเรียนวงโยธวาทิต ร่วมการแสดงในเทศกาลวงโยธวาทิตนานาชาติ กรุงมอสโก สหพันธรัฐรัสเซีย
ก่อนการประชุมคณะรัฐมนตรีวันนี้ (9 ส.ค.65) นายโกสินทร์ สืบประสิทธิ์วงศ์ นายกสมาคมวงโยธวาทิตแห่งประเทศไทย นำวงโยธวาทิต โรงเรียนบุญวัฒนา จังหวัดนครราชสีมา โรงเรียนประชามงคล จังหวัดกาญจนบุรี ที่จะเข้าร่วมการแสดงในเทศกาลวงโยธวาทิตนานาชาติ ณ กรุงมอสโก สหพันธรัฐรัสเซีย เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ทำการแสดง บริเวณด้านหน้าตึกสันติไมตรี ทำเนียบรัฐบาลนายกรัฐมนตรีและคณะรัฐมนตรี ชื่นชมผู้ที่เกี่ยวข้องรวมถึงเด็กและเยาวชน ยืนยันว่า รัฐบาลสนับสนุนทุกอย่างที่เป็นการแสดงออกเยาวชนในเวทีต่างประเทศ ถือว่าเป็น Soft Power ของไทย ขอให้ทุกคนมีความก้าวหน้า พร้อมให้กำลังใจและอวยพรให้ทุกคนประสบความสำเร็จ เดินทางปลอดภัยพร้อมกันนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยคณะผู้บริหารกระทรวงมหาดไทย เข้าพบนายกรัฐมนตรี เพื่อประชาสัมพันธ์การจัดงาน “ศิลปาชีพประทีปไทย OTOP ก้าวไกลด้วยพระบารมี” ประจำปี 2565 นายกรัฐมนตรี ได้เยี่ยมชมสินค้าและผลิตภัณฑ์ OTOP จากผู้ประกอบการ พร้อมชื่นชมผลิตภัณฑ์ที่มีการออกแบบทันสมัยมากขึ้น มีการประยุกต์ลวดลายใหม่ๆ ให้เป็นสินค้าที่น่าสนใจและมีความสวยงาม พร้อมขอบคุณทุกภาคส่วนที่ร่วมมือกันพัฒนาสินค้า OTOP ให้มีความสวยงาม มีมาตรฐาน เพื่อกระตุ้นเศรษฐกิจภาพรวมของประเทศให้เข้มแข็งยิ่งขึ้นสำหรับงาน “ศิลปาชีพประทีปไทย OTOP ก้าวไกลด้วยพระบารมี ปี 2565” จัดขึ้นระหว่างวันที่ 12-20 สิงหาคม 2565 ณ อาคารชาเลนเจอร์ 1-3 ศูนย์แสดงสินค้าและการประชุม อิมแพ็ค เมืองทองธานี ภายใต้แนวคิด “ผ้าทอไทย สายใยแห่งพระเมตตา สร้างอาชีพปวงประชาอย่างยั่งยืน” เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง รวมทั้งประชาสัมพันธ์การดำเนินงานโครงการหนึ่งตำบล หนึ่งผลิตภัณฑ์ ซึ่งถือเป็นโครงการสำคัญช่วยกระจายรายได้ให้กับเศรษฐกิจชุมชนฐานรากให้มีความเข้มแข็ง